
Për karakteristikat teknike e funksionale të pajisjeve fiskale, sistemit të integruar të kompjuterizuar për transferimet periodike, automatike, të deklarimeve financiare, sistemit të komunikimit, për procedurën e dokumentacionin për miratimin e tyre dhe për kriteret për pajisjen, me autorizim, të shoqërive të autorizuara për ofrimin e pajisjeve fiskale

Në mbështetje të pikës 3 të nenit 102 të Kushtetutës dhe të nenit 7 të ligjit nr.8485, datë 12.5.1999 “Kodi i Procedurave Administrative të Republikës së Shqipërisë”, me propozimin e Ministrit të Financave, Këshilli i Ministrave

Vendosi:

I. Dispozita të përgjithshme
1.Detyrimi për instalimin e pajisjeve fiskale
Tatimpaguesit, të cilët shesin mallra, prodhime apo kryejnë furnizime të shërbimeve në lokale apo njësi të hapura për publikun, për të cilat pagesat nuk kryhen nëpërmjet bankës, janë të detyruar të përdorin pajisje fiskale për regjistrimin e pagesave me para në dorë dhe të lëshojnë në mënyrë të detyrueshme, kuponin tatimor.
2. Përbërja e pajisjes fiskale
Sistemi fiskal, që do të aplikohet, përfshin këta komponente:
2.1 Pajisjen fiskale, ku përfshihen:
a) regjistrues të dhënash fiskale elektronike me memorie fiskale, të cilat janë pajisje për regjistrimin e të dhënave për vlerën e mallrave të shitura dhe të shërbimeve të kryera për klientët, regjistrimin e tyre në shiritin e kontrollit dhe në memorien fiskale, duke siguruar në këtë mënyrë gjenerimin e raporteve të veçanta;
b) printera fiskalë, që janë pajisje me memorie fiskale, të cilat mund të punojnë mbi çdo program aplikues, duke përdorur vetëm një ndërfaqe (ndërlidhje) ekzistuese;
c) sistemi elektronik me memorie fiskale për regjistrimin e qarkullimit të shitjes me pakicë të derivateve të naftës, nëpërmjet pajisjeve kalkuluese dhe të konsumit të karburanteve të lëngshme (stacionet e naftës, të gazit etj.);
ç) lexues të pagesës me kartë, që është aparat lexues, kur pagesa bëhet me kartë.
2.2 Sistemin e integruar kompjuterik për transferimin periodik, automatik, të deklarimeve financiare dhe përpunimin e mëtejshëm të këtyre të dhënave nga ekspertët tatimorë, i cili është një sistem, që përmbledh të gjitha transferimet periodike të deklarimeve financiare nga entet tregtare dhe kryen përpunimin e mëtejshëm të këtyre të dhënave nga ekspertët tatimorë. Mënyra e funksionimit të këtij sistemi përcaktohet në ligj.
2.3 Sistemin e komunikimit ndërmjet tatimpaguesit dhe Drejtorisë së Përgjithshme të Tatimeve, nëpërmjet një rrjeti të sigurt transmetimi të dhënash, të enkriptuara.
Sistemi i komunikimit ndërmjet shoqërive të regjistruara në degën e tatimpaguesve të mëdhenj dhe Drejtorisë së Përgjithshme të Tatimeve duhet të realizohet nëpërmjet një rrjeti të sigurt transmetimi të dhënash, të enkriptuara. Shoqëritë e regjistruara në degën e tatimpaguesve të mëdhenj, të cilat përdorin pajisje, sipas kërkesave të këtij vendimi, duhet të sigurojnë transmetimin e të dhënave të xhiros së pajisjes fiskale në Drejtorinë e Përgjithshme të Tatimeve, në formë elektronike, nëpërmjet sistemit GPRS, duke marrë këtë shërbim nga shoqëritë në treg, që ofrojnë një shërbim të tillë, brenda datës 30 dhjetor 2008. Transmetimi i të dhënave mujore të xhiros në Drejtorinë e Përgjithshme të Tatimeve bëhet brenda datës 10 të muajit pasardhës. Drejtoria e Përgjithshme e Tatimeve hyn në marrëveshje kontraktuale bashkëpunimi me operatorët e telefonisë celulare për sigurimin e shërbimit sipas kësaj skeme.




3. Regjistruesi elektronik i të dhënave fiskale
Regjistrues të dhënash fiskale elektronike me memorie fiskale, më poshtë i quajtur regjistruesi elektronik, është një pajisje me aplikim programi, që ka database-in e tij për mallrat dhe shërbimet, i cili ndërtohet ekskluzivisht, nëpërmjet përdorimit të funksioneve të përcaktuara të programit aplikues.
4. Karakteristikat e regjistruesit elektronik
Regjistruesi elektronik, nëpërmjet të cilit memorizohet qarkullimi i mallrave dhe shërbimeve, ka këto karakteristika:
a) ka program logjik hardware, të realizuar si një modul fiskal i pavarur, i mbrojtur nga ndryshimi dhe fshirja, duke përdorur funksionet standarde për regjistrimin e shifrave të mallrave e shërbimeve, printimin, ekranin dhe administrimin e të dhënave, të hyra në një memorie fiskale;
b) ka logo fiskale të përbërë prej simboleve “RSH” (Republika e Shqipërisë) dhe poshtë tyre “MF” (Ministria e Financave), të cilat nënkuptojnë mbajtjen e regjistrimeve të xhiros, nëpërmjet regjistruesit elektronik në Republikën e Shqipërisë;
c) siguron leximin e xhiros së regjistruar, në përputhje me njësitë e standardeve kohore ditë, muaj dhe vit;
ç) siguron leximin e të dhënave të regjistruara në memorien fiskale nëpërmjet tastierës;
d) siguron ruajtjen e të dhënave të regjistruara në memorien fiskale dhe regjistrimin e tyre në shiritin e kontrollit;
dh) siguron regjistrimin e xhiros mbi një letër shirit, që i jepet klientit (këtu më poshtë e referuar si kupon tatimor);
e) siguron regjistrimin e vlerës reale të mallrave dhe/ose shërbimeve, nëpërmjet rrumbullakimit deri në dy numra dhjetorë;
e) siguron kushte për kryerjen e provës, për arsye të kontrollit të saktësisë së regjistruesit elektronik dhe të memories fiskale, si dhe të funksionit në lidhje me të;
f) siguron mundësinë për çdo fillim, përveç veprimeve të ndalimit, për të vazhduar pas eliminimit të defekteve, me përjashtim të rasteve, kur ka probleme të prishjes së memories së punës;
g) siguron memorie operacionale (memoria RAM), ku jepen emërtimet e mallrave apo shërbimeve që janë futur, çmimi, njësia e matjes, mënyra e pagesës, paraqitja e hollësishme e shkallëve tatimore, të shënuar me numrat 0-8, sasia e taksës dhe një mundësi e printimit të automatizuar të emrave me çmimet dhe shkallët tatimore të mallrave të futura më parë në memorien operacionale;
gj) siguron mbrojtje fizike të informacionit të ruajtur në memorien fiskale;
h) siguron që regjistruesi elektronik nuk është përdorur në qoftë se një nga pjesët e tij funksionale është jashtë përdorimi, mungon apo nuk përmbush kushtet për kërkesat, teknike dhe funksionale;
i) siguron futjen e të dhënave në memorien fiskale, kur përdoret regjistruesi elektronik dhe që futja e të dhënave ka kontroll logjik. Të dhënat nuk mund të jenë më të vjetra se data e prezantimit të regjistruesit elektronik dhe të dhënat më të reja të futura nuk mund të jenë më të vjetra se data, për të cilën është përgatitur raporti periodik etj;
j) ndalon fshirjen e të dhënave të xhiros, për të cilën është bërë e mundur dalja e kuponit tatimor;
k) ndalon futjen e të dhënave të mëtejshme, në qoftë se të dhënat e futura nuk janë bërë njëkohësisht mbi shiritin e kuponit tatimor dhe shiritin e kontrollit;
1) ndalon fshirjen e të dhënave nga memoria operative (RAM) pa heqjen e vulës nga shoqëritë e autorizuara;
ll) ndalon ndryshimin e datës, kohës së regjistrimit të xhiros dhe të të gjitha të dhënave të tjera, të futura në regjistruesin elektronik, përpara përgatitjes së një raporti ditor fiskal, me anën e të cilit funksioni i ndryshimit të kohës reale lejohet brenda kufirit të vetëm + - një orë +/- një orë;
m) ndalon fshirjen e xhiros individuale ditore, me përjashtim vetëm pas përgatitjes së një raporti fiskal ditor;
n) ndalon printimin e dokumenteve fiskale në modulin jofiskal të punës të një regjistruesi elektronik dhe, në këtë rast, siguron disenjimin “Info” mbi një kupon tatimor të shiritit të regjistruesit elektronik;
nj) ndalon printimin e kuponit tatimor dhe të raporteve fiskale të përdorura për trajnime (model kualifikimi);
o) ndalon fshirjen e numëratorit: numrin e kuponëve tatimorë, numrin e ndryshimeve të shkallëve tatimore dhe numrin e fshirjes së kujtesës (RAM);
p) ndalon fshirjen e bazës së të dhënave të regjistruesit elektronik nga çdo funksion i veçantë;
q) ka një sensor, i cili mbron, automatikisht, regjistrimin e mëtejshëm të xhiros dhe/apo punën e regjistruesit elektronik, në mungesë të një shiriti letre.
Si opsion shtesë, regjistruesi elektronik mund t’i ofrojë klientit të mallrave dhe shërbimeve monitorimin vizual të të dhënave të regjistruara nga operatori, që fut të dhënat.
5. Cilësitë e memories operative
Memoria operative sipas shkronjës “g” të pikës 4 të këtij vendimi, ofron të dhëna për vlerën e mallrave të shitura dhe/ose të shërbimeve të paguara, të klasifikuara në ato, për të cilat është paguar TVSH-ja përkatëse dhe në ato të përjashtuara nga TVSH-ja.
6. Kujtesa fiskale
Regjistruesi elektronik siguron kujdes të qartë (paralajmërim) rreth numrit të raporteve të mbetura, që mund të futen në memorien fiskale, që nuk mund të jetë më pak se 50 dhe tregon numrin e mundshëm të raporteve të mbetura fiskale, pas çdo raporti fiskal të regjistruar.
Kur kujtesa fiskale është zënë (plot), regjistruesi elektronik nuk duhet të lejojë të drejtën e regjistrimit të mëtejshëm të xhiros. Zbrazja e kujtesës do të bëhet nga shoqëria e autorizuar, sipas kërkesës së subjektit përdorues të pajisjes fiskale.
7. Pajisjet shtesë të regjistruesit elektronik
7.1 Një regjistrues elektronik mund të ketë pajisje shtesë, të tilla si: bar-kod, skaner, peshore, terminal për pagesën, nëpërmjet kartave të kreditit, dhe një printer. Regjistruesi elektronik mund të jetë i lidhur me një kompjuter, që përdor aplikime programi, të cilat nuk lejojnë ndryshimet e të dhënave në memorien fiskale. Lidhja e pajisjeve shtesë, sipas pikës 6, mund të realizohet ekskluzivisht nëpërmjet një ndërfaqeje (ndërlidhje) kontrolli të regjistruesit elektronik. Ndërfaqja e kontrollit ofron një ndërfaqje komandash komunikimi me modulin fiskal të regjistruesit elektronik.
7.2 Regjistruesi elektronik me një terminal të integruar për pagesën me kartë krediti:
a) është në përputhje me standardin e kërkuar ISO (8583, 9564 etj.), standardet EMË 3.1.1, specifikimin VISA ICCC për terminalet (VISA ICC Terminal Specification V.1.2.3.) dhe kërkesat minimale të “EUROPAY” (EUROPAY minimal terminal requirements 2.1.);
b) ka në dispozicion së paku memorie prej 256 kb të RAM-it;
c) ofron një prej ndërveprimeve komunikuese, që do të mundësonte autorizimin on-line, në formë kabllore apo satelitore (për shembull modem, LAN, WAN, GSM, GPRS etj.);
ç) ka mundësinë e një terminali të konfiguruar në largësi, up-date-in në largësi dhe ndryshimin e aplikimit të terminalit, ngarkimit në largësi dhe fshirjen e çelësave dhe zgjedhje të një TMS-je të mundshme, (Sistem të Administrimit Fundor -Terminal Management System).
8. Moduli fiskal
Moduli fiskal, sipas pikës 4 të këtij vendimi, duhet të vuloset, të memorizojë të dhënat e futura për së paku 5 vite dhe të përmbajë veçanërisht memorien fiskale të instaluar.
Moduli fiskal duhet të ketë orë pune autonome.
9. Memoria fiskale
Kapaciteti i memories fiskale duhet të siguroj ruajtjen e regjistrimeve të së paku 1800 raportesh ditore, fiskale, maksimumi i 20 ndryshimeve të shkallëve tatimore dhe të 200 ndërhyrjeve për zhbllokime të software-it.
10. Regjistrimi i të dhënave paraprake në memorien fiskale
10.1 Përpara se të fillojë hedhja e të dhënave të qarkullimit, nëpërmjet pajisjes fiskale në memorien fiskale, paraprakisht, duhet të futen të dhënat e mëposhtme:
a) numri i identifikimit të tatimpaguesit;
b) numri i identifikimit të regjistruesit elektronik (dy shifra për identifikimin e kompanisë shitëse të arkës dhe 4 numra dhjetorë, të tjerë);
c) data, ora dhe minuta e fillimit të mbajtjes së regjistrimit të xhiros, nëpërmjet regjistruesit elektronik;
ç) logoja fiskale.
10.2 Ndryshimi i të dhënave të kësaj pike nuk lejohet.
Nëse memoria fiskale pëson defekt, pajisja fiskale duhet të regjistrojë “Gabim” (Error).




11. Raportimi periodik
11.1 Të dhënat e referuara në raportin e qarkullimit të mallrave e shërbimeve ruhen në memorien fiskale.
Raporti periodik përmban të dhënat e mëposhtme:
a) numrim e raporteve;
b) emrin dhe adresën e tatimpaguesit;
c) numrin e identifikimit të tatimpaguesit (NIPT-i);
ç) numrin e identifikimit të pajisjes fiskale;
d) logon fiskale;
dh) ditën, muajin, vitin, orën dhe minutën e përgatitjes së raportit;
e) vlerën e qarkullimit total të mallrave dhe të shërbimeve;
ë) vlerën e qarkullimit, sipas shkallës tatimore dhe/ose të përjashtimeve tatimore;
f) shumën e tatimeve sipas shkallëve tatimore;
g) numrin e kuponëve tatimorë (striceve), të emetuar të shiritit të pajisjes fiskale;
gj) numrin e raportit të parë dhe të fundit në ditën e caktuar.
11.2. Memoria fiskale siguron mbajtjen dhe ngarkimin e të dhënave për raportet fiskale periodike.
12. Të dhënat e kuponit tatimor
Kuponi tatimor, që i jepet një blerësi apo një klienti, përmban të dhënat e mëposhtme:
a) emrin, adresën e tatimpaguesit dhe adresën e vendndodhjes së biznesit;
b) NIPT-in;
c) numrin e identifikimit të regjistruesit elektronik;
c) logon fiskale;
d) numrin rendor të kuponit, datën dhe kohën;
dh) emrin, sasinë, çmimin dhe vlerën e qarkullimit të regjistruar të mallrave dhe/ose të shërbimeve;
e) shumën e TVSH-së, sipas shkallës tatimore;
ë) vlerën e mallrave apo shërbimeve të shitura, të përjashtuara nga TVSH-ja;
Mënyrën e pagesës (cash, çek, kartë krediti etj.).
12.2 Kuponi tatimor mund të reklamojë edhe të dhëna të tjera dhe duhet të jetë i printuar në dy kopje, një prej të cilave i jepet klientit, ndërsa tjetra qëndron në shiritin e kontrollit.
12.3 Përjashtohen nga detyrimi i lëshimit të kuponit tatimor:
a) tatimpaguesit, që paguajnë tatime mbi të ardhurat nga kryerja e veprimtarive për shuma të vogla të të ardhurave neto, me përjashtim të shoferëve të taksisë;
b) qarkullimi i produkteve, bujqësore dhe të papërpunuara, nga personat, që nuk janë tregtarë dhe e realizojnë këtë veprimtari mbi tezga, në tregjet e organizuara, si dhe jashtë merkatove;
c) individët, që lëshojnë me qira mjedise biznesi;
ç) veprimtaritë, të cilat ushtrohen në zona të larta malore, me popullim më pak se 300 individë dhe që janë të ndryshme nga vendet turistike.
13. Të dhënat e printuara
13.1 Të dhënat e printuara mbi kuponin tatimor duhet të jenë identike me të dhënat mbi shiritin e kontrollit. Shiriti i kontrollit mund të jetë i zbatuar në formë kujtese elektronike ose në formë letre.
13.2 Printimi i të dhënave mbi kuponin tatimor dhe shkrimi i tyre në shiritin e kontrollit kryhen në të njëjtën kohë:
a) me anë të një printeri dublues, në rastin e shiritave të kontrollit në formë letre;
b) me anë të vetëqarkut të pajisjes, në rastin e shiritave të kontrollit në formë elektronike.
Shiriti i kontrollit, i cili është realizuar në formë letre ruhet, për së paku, 5 (pesë) vjet.
13.3 Tregimi i të dhënave mbi shiritin e kontrollit dhe në memorien fiskale nuk duhet të bëhet nëpërmjet përdorimit të shkurtimeve të kodifikuara.
14. Printimi i të dhënave
14.1 Printimi i të dhënave të regjistruesit elektronik bëhet nëpërmjet një shiriti, i cili cilësisht duhet të shërbejë për ngarkimin e të dhënave, për së paku një vit.




14.2 Letra printuese e të dhënave duhet të ketë normën e bardhësisë 85 %
(të matur nga ELEPONI-m-UNT-7623/86) dhe shkallën e butësisë 30 ml/s
(BENDSTEN-UNI-7626/I/II/86) dhe letër bazë Ph>7.
15. Regjistrimi i qarkullimit
Të gjithë tatimpaguesit e shitjeve me pakicë, që shesin mallra apo ofrojnë shërbime në mjedise, apo njësi të përhershme të hapura për publikun, instalojnë pajisje fiskale dhe lëshojnë kuponë tatimorë për çdo transanksion. Tatimpaguesit lexojnë qarkullimin ditor nga raporti ditor dhe vendosin llogarinë në zero. Raporti ditor lexues futet në memorien fiskale të pajisjes fiskale.
16. Gabimet
Gabimet (error) e ndodhura gjatë mbajtjes së regjistrimeve të qarkullimit (gjatë shtypjes, këmbimit të mallrave etj.), mund të eliminohen para nxjerrjes së kuponit tatimor. Eliminimi i defektit “Gabim” duhet të regjistrohet mbi kuponin tatimor, nëpërmjet anulimit të shënuar me “- ”. Punonjësi i autorizuar i tatimpaguesit, që përdor pajisjen fiskale, mund të bëjë korrektime të qarkullimit të regjistruar pas lëshimit të kuponit tatimor, vetëm nëse mallrat e blera kthehen.
17. Libri i raporteve
17.1 Tatimpaguesit mbajnë dhe ruajnë librin e raporteve ditore, i cili kontrollohet nga administrata tatimore. Raportet ditore futen në librin e raporteve ditore, i cili mbahet në ndërtesën, ku është edhe pajisja fiskale.
17.2 Formati dhe përmbajtja e librit të raportit ditor përcaktohet me udhëzim të Ministrit të Financave.
18. Mosfunksionimi i përkohshëm
Në rastet e parregullsive apo të mirëmbajtjes së regjistruesit elektronik, mbajtja e regjistrimeve të qarkullimit realizohet në mënyrën dhe formën e përcaktuar me udhëzim të Ministrit të Financave. Mosfunksionimi i përkohshëm i regjistruesit elektronik duhet të pasqyrohet dhe të provohet në librin e mirëmbajtjes, ku tekniku i shoqërisë së autorizuar regjistron kohën, kur pajisja është riparuar.
19. Tatimpaguesi nxjerr raporte periodike mbi të dhënat e memories fiskale, për secilin regjistrues elektronik, jo më vonë se 10 ditë pas përfundimit të periudhës së raportimit. Shumat nga raportet e mësipërme duhet të jenë të njëjta, sikurse edhe raportet fiskale të mëparshme.
20. Certifikimi i pajisjeve fiskale
20.1 Shoqëritë e autorizuara për furnizimin e regjistruesve elektronikë janë të detyruara të certifikojnë llojet e regjistruesve, që do të hedhin në treg, në Drejtorinë e Metrologjisë dhe Kalibrimit, e cila verifikon nëse tipi i regjistruesit elektronik plotëson të gjitha kriteret e përcaktuara në këtë vendim dhe autorizon përdorimin e tyre.
20.2 Shoqëritë e autorizuara për furnizimin dhe mirëmbajtjen e regjistruesve duhet të sigurojnë stafin teknik për mirëmbajtjen e regjistruesve elektronikë. Gjatë mirëmbajtjes së regjistruesve elektronikë, teknikët e shoqërive të autorizuara, mbajnë procesverbal, në dy kopje, ku pasqyrohen të dhënat rreth tatimpaguesit, i cili ka pasur ankesa për parregullsi të pajisjeve fiskale. Mirëmbajtja e regjistruesve elektronikë, përfshirë edhe mirëmbajtjen e memories fiskale, nuk duhet të zgjasë më shumë se dy ditë nga data e paraqitjes së ankesës për parregullsi.
20.3 Nëse vula e pajisjes fiskale duhet të hiqet gjatë procesit të mirëmbajtjes, vula e re pas mirëmbajtjes vendoset në praninë e përfaqësuesve të degës së tatimeve.
21. Nëse stafi teknik i shoqërive të autorizuara për furnizimin dhe mirëmbajtjen e pajisjeve fiskale, gjatë kontrollit teknik vëren se tatimpaguesi ka kryer veprime për ndryshimin e të dhënave të qarkullimit të regjistruar, shoqëria e autorizuar është e detyruar të informojë menjëherë organin tatimor.
22. Tatimpaguesit janë të detyruar të kryejnë kontrollin teknik të regjistruesve elektronikë jo më pak se çdo 6 muaj, në prani të stafit teknik të shoqërive të autorizuara dhe të përfaqësuesit të Ministrisë së Financave.
23. Instalimi i pajisjes fiskale
23.1. Tatimpaguesi, përpara se të vendosë në përdorim regjistruesin elektronik, duhet të njoftojë degën e tatimeve për vendndodhjen e biznesit, ku do të instalohet pajisja fiskale. Njoftimi bëhet sipas formularit të parashikuar në vendim.
Me marrjen e njoftimit, dega e tatimeve përcakton numrin e regjistrit të pajisjes fiskale, i cili përmban NIPT-in, datën dhe kohën e instalimit, si dhe datën e vulosjes. Dega e tatimeve lëshon certifikatat për numrin e pajisjes fiskale.
Vulosja e pajisjes fiskale bëhet nga përfaqësuesi i shoqërisë së autorizuar, në prani të përfaqësuesve të degës së tatimeve.
23.2 Degët e tatimeve mbajnë regjistrime rreth pajisjes fiskale, nëpërmjet të cilave regjistrohet qarkullimi i tatimpaguesve. Formati, përmbajtja dhe mënyra e mbajtjes së regjistrimeve, sipas paragrafit të mësipërm, përcaktohen në vendim. Mbajtja e regjistrimeve të xhiros, nëpërmjet pajisjes fiskale, nuk duhet të kryhet përpara përcaktimit të numrit të regjistrit dhe të vulosjes së pajisjes fiskale.
24. Përfundimi i veprimtarisë së biznesit
24.1 Në rastin e përfundimit të veprimtarisë së biznesit, për të marrë të dhënat nga memoria fiskale, tatimpaguesi është i detyruar të njoftojë degën e tatimeve dhe shërbimin e mirëmbajtjes së shoqërisë së autorizuar, për përfundimin e veprimtarisë brenda tri ditëve nga dita e përfundimit të kësaj veprimtarie.
24.2. Të dhënat nga memoria fiskale merren nga punonjësi i shoqërisë së autorizuar, në prani të tatimpaguesit dhe të përfaqësuesve të degës së tatimeve.
24.3. Shoqëria e autorizuar për shërbimin e mirëmbajtjes, ruan memorjen fiskale, sipas pikave 24.1 dhe 24.2 të këtij vendimi, për aq kohë sa dega e tatimeve miraton shkatërrimin e saj, në prani të një komisioni të përbërë nga punonjësit e shoqërisë së autorizuar të mirëmbajtjes dhe punonjësve të degës së tatimeve.
Dispozitat e paragrafëve të kësaj pike do të zbatohen edhe për ndryshimin e memories fiskale.
II. Procedura e aplikimit dhe e autorizimit të shoqërive të autorizuara
25. Çdo person juridik, shqiptar ose i huaj, ka të drejtë të marrë pjesë në konkurrimin për të marrë autorizim si “Shoqëri e autorizuar”, pranë Ministrisë së Financave.
26. Të gjithë personat juridikë, shqiptarë ose të huaj, që aplikojnë për autorizim për shoqëri të autorizuar për regjistrues elektronik, duhet të paraqesin pranë Ministrisë së Financave këto dokumente:
a) aktin e themelimit të shoqërisë;
b) vendimin për regjistrimin, si person juridik;
c) statutin e shoqërisë;
ç) NIPT-in;
d) një kopje e licencës së veprimtarisë;
dh) bilancet e tri viteve të fundit, të vërtetuara nga eksperti kontabël, kur ka kryer veprimtari;
e) profilin tekniko-ekonomik të shoqërisë;
ë) në rastin e truallit ose të pasurisë së paluajtshme private, dokumentet e pronësisë ose aktmarrëveshjen për truallin ose pasurinë e paluajtshme;
f) biznesplanin e veprimtarisë së shoqërisë, si kandidat për shoqëri të autorizuar;
g) projektin e plotë për infrastrukturën e brendshme dhe mënyrën e lidhjes së saj me infrastrukturën e jashtme;
gj) burimet e financimit të projektit;
h) vërtetimin se shoqëria nuk është në procedura likuidimi dhe për drejtuesit kryesorë të saj, dëshmitë e penalitetit. Këto vërtetime duhet të kenë datë lëshimi, jo më përpara se 3 muaj nga data e paraqitjes së kërkesës.
Personat juridikë të huaj, që aplikojnë për shoqëri të autorizuar, duhet të paraqesin dokumentet ekuivalente me ato të përcaktuara në shkronjat “a”, “b”, “c” dhe “d” të kësaj pike, në varësi të legjislacionit të vendit, ku personi i huaj është regjistruar.
Dokumentet dorëzohen në protokollin e Ministrisë së Financave. Aplikantit i kthehen ato për plotësim, nëse mungon qoftë edhe një nga dokumentet e mësipërme.
Të gjitha dokumentet duhet të jenë në gjuhën shqipe, në origjinal ose të njehsuara me origjinalin.
27. Kandidati, që do të marrë pjesë në konkurrim, sipas afateve kohore të përcaktuara nga Ministria e Financave, i nënshtrohet këtyre procedurave:
a) kandidati paraqet, pranë Ministrisë së Financave, kërkesën me shkrim;
b) kandidati dorëzon të gjitha dokumentet e përmendura në pikën 26;
c) Ministria e Financave bën përzgjedhjen e kandidatëve, nëpërmjet procedurës së konkurrimit;
ç) kriteret për përzgjedhjen e shoqërive të autorizuara përcaktohen, për çdo rast, në urdhrin e Ministrit të Financave;
d) komisioni i vlerësimit të ofertave miratohet nga Ministri i Financave dhe përbëhet nga përfaqësues të Ministrisë së Financave, Drejtorisë së Përgjithshme të Tatimeve, Ministrisë së Ekonomisë, Tregtisë dhe Energjetikës, Drejtorisë së Përgjithshme të Mjeteve Matëse dhe Kalibrimit, Drejtorisë së Metrologjisë dhe Kalibrimit, dhe, sipas rastit, nga përfaqësues të ministrisë së linjës, apo të institucioneve të tjera, të cilat gjykohen se kanë lidhje me veprimtarinë, që do të kryhet nga shoqëria;
dh) komisioni vlerëson çdo propozim, në përputhje me kriteret e vlerësimit, peshën relative, që i jepet çdo kriteri të parashikuar në urdhrin e Ministrit të Financave dhe përzgjedh e shpall fituesin;
e) shoqëria pajiset me autorizim nga Ministria e Financave.
28. Forma dhe përmbajtja e autorizimit të shoqërisë së autorizuar miratohet nga Ministri i Financave.
28.1 Autorizimi përmban:
a) numrin e regjistrimit;
b) emrin e shoqërisë;
c) kufijtë e zonës;
ç) veprimtaritë kryesore, që do të zhvillohen nga shoqëria e autorizuar, si importi i pajisjeve fiskale, ofrimi i shërbimit të mirëmbajtjes së pajisjeve fiskale apo të dy veprimtaritë.
d) datën e lëshimit;
dh) kohëzgjatjen e autorizimit.
28.2 Shoqëritë e autorizuara për shitjen apo dhënien me qira të pajisjeve fiskale duhet të plotësojnë të paktën, këto kushte:
a) të depozitojnë një garanci bankare, në një vlerë prej 500 000 $;
b) të sigurojnë pjesë këmbimi, shërbimi dhe asistencë teknike;
c) të kenë të paktën tri qendra shërbimi në Republikën e Shqipërisë;
ç) të sigurojnë të paktën një shërbim mirëmbajtjeje gjatë vitit si mirëmbajtje parandaluese;
d) të sigurojnë riparim apo zëvendësim të pajisjeve fiskale, brenda 36 orëve, nga çasti kur përdoruesi i pajisjes ka kërkuar ndërhyrjen;
dh) të kenë të punësuar, të paktën, një teknik mbi jo më shumë se 1000 pajisje fiskale, në zonën e shërbimit.
Në rast të mosrespektimit të të paktën njërës prej këtyre kushteve autorizimi pezullohet për një periudhë pesëmujore.
28.3 Autorizimi nënshkruhet nga Ministri i Financave dhe shoqërohet me kontratën e lidhur ndërmjet Ministrisë së Financave dhe shoqërisë së autorizuar, ku përcaktohen kushtet, që do të kenë palët respektive. Autorizimi hartohet në tri kopje dhe regjistrohet në regjistrin e autorizimeve, që mbahet në Ministrinë e Financave.

29. Kontrata lidhet ndërmjet Ministrisë së Financave dhe shoqërisë së autorizuar. Në kontratë duhet të përcaktohen:
a) natyra dhe objektet e veprimtarisë, që do të kryhen nga shoqëria e autorizuar;
b) kohëzgjatja e kontratës;
c) të drejtat dhe detyrimet e palëve;
ç) detyrimet e shoqërisë së autorizuar për zbatimin e planit të biznesit;
d) e drejta e Ministrisë së Financave dhe e institucioneve në varësi të saj, për monitorimin e respektimit të kushteve të parashkuara në këtë vendim;
dh)  kufizimi për transferimin e kontratës një subjekti tjetër;
e) përgjegjësitë e palëve në rast të shkeljes së kontratës;
ë) procedurat në rast se lind nevoja për ndryshime në kontratë;
f) procedurat për zgjidhjen e mosmarrëveshjeve, që mund të lindin ndërmjet palëve;
g) të drejtat dhe detyrimet e palëve për informacion konfidencial;
gj) zgjidhja e kontratës para afatit, në rast se shoqëria e autorizuar nuk është në gjendje të përmbushë detyrimet, në rastin e shkeljeve serioze apo në raste të tjera, që pengojnë apo nuk bëjnë të mundur vazhdimin e kontratës me shoqërinë, si dhe me pëlqimin e dyanshëm.
30. Ministri i Financave, me kërkesë të shoqërisë, ndryshon kushtet e autorizimit, si dhe kushtet që ai i gjykon të nevojshme, kur këto nuk bien ndesh me kriteret e konkurrimit për marrjen e këtij autorizimi.
31. Shoqëria e autorizuar ka të gjitha të drejtat e parashikuara në ligj dhe në aktet e tjera nënligjore, që rrjedhin prej tij. Të drejtat dhe detyrimet e tij ndaj përdoruesve nuk janë objekt i këtij vendimi.




32. Përveç detyrimeve të parashikuara në ligj, detyrimeve të përcaktuara në autorizimin e dhënë, si dhe në kontratë, shoqëria e autorizuar duhet të plotësojë edhe detyrimet e mëposhtme:
32.1 Detyrimet e shoqërisë së autorizuar, që furnizon pajisje fiskale:
a) të sigurojë miratimin e Drejtorisë së Kalibrimit dhe Peshëmatjes, përpara hedhjes në treg të një tipi të caktuar të pajisjes fiskale;
b) të sigurojë mirëmbajtjen e pajisjeve fiskale, kur janë të autorizuara për një shërbim të tillë;
c) të pajisë tatimpaguesin me pajisjen fiskale, nëpërmjet së cilës ai do të regjistrojë qarkullimin, në rastet e ndalimit (ndërprerje) të përkohshëm të përdorimit të pajisjes fiskale, për arsye defekti.
ç) të ndryshojë llojin (tipin) e ndaluar të pajisjes fiskale me llojin (tipin) e përshtatshëm dhe të miratuar.
32.2	Detyrimet e shoqërisë së autorizuar të mirëmbajtjes së pajisjeve fiskale:
a) të hapë skedarin dhe të emetojë librin e mirëmbajtjes;
b) të shkruajë të dhënat e nevojshme në librin e mirëmbajtjes;
c) të nënshkruajë një protokoll për marrjen përsipër të mirëmbajtjes së pajisjes fiskale;
ç) të mirëmbajë pajisjet fiskale dhe memorien fiskale, brenda kushteve të përcaktuara;
d) të kryejë një vulosje të re të pajisjes fiskale në prani të përfaqësuesve të degës së tatimeve;
dh) të informojë degën e tatimeve, në rastet kur tatimpaguesi ka ndërmarrë veprime për ndryshimin e të dhënave të regjistrimit të qarkullimit;
e) të informojë tatimpaguesin, me të cilin ka kontratë mirëmbajtjeje rreth tërheqjes së autorizimit;
ë) të marrë në dorëzim të dhënat nga memoria fiskale në prani të tatimpaguesit dhe përfaqësuesve të degës së tatimeve;
f) të ruajë memorien fiskale në mënyrën e duhur.
32.3 Detyrimet e shoqërisë së autorizuar në marrëdhëniet me organet shtetërore:
a) Shoqëria e autorizuar ka të gjitha detyrimet, që rrjedhin nga ligji për procedurat tatimore. Ajo duhet të lejojë autoritetet e Ministrisë së Financave të kryejnë kontrollet e nevojshme, duhet të jetë e gatshme të paraqesë, sa herë që kërkohen nga autoritetet, të gjitha dokumentet që ajo disponon dhe të japë ndihmën e nevojshme për ekzaminimin, fizik dhe dokumentor, të pajisjeve fiskale, në pronësi të tatimpaguesit.
b) Shoqëria e autorizuar duhet t’i japë përfaqësuesit të Ministrisë së Fianancave të dhënat dhe dokumentacionin e nevojshëm për veprimtarinë, që kryhet për pajisjet fiskale, të kërkuar nga kjo ministri.
33. Kontrolli i punës i shoqërive të autorizuara të mirëmbajtjes, si dhe kontrolli i kushteve, teknike dhe funksionale, të pajisjeve fiskale, për të cilin më parë është dhënë autorizimi, mund të përmirësohet në bazë të kërkesave shtesë të administratës tatimore, ose të përdoruesve të pajisjeve fiskale. Ky kontroll drejtohet nga Ministria e Financave, e cila krijon një grup pune, të përbërë nga përfaqësues të kësaj ministrie, Ministrisë së Ekonomisë, Tregtisë dhe Energjetikës, administratës tatimore dhe Drejtorisë së Përgjithshme të Mjeteve Matëse dhe Kalibrimit.
Kontrolli i pajisjes fiskale kryhet pa prishur vulën e pajisjes fiskale.
34. Nëse në kontrollin shtesë është përcaktuar se një tip i caktuar i pajisjes fiskale nuk plotëson funksionin e kërkuar dhe karakteristikat teknike, Ministria e Financave ndalon përdorimin e këtij tipi të pajisjes fiskale dhe në një vendim të dytë dhe urdhëron shoqërinë e autorizuar, për të eliminuar parregullsitë, brenda një afati 3-mujor, në të kundërt Ministria e Financave ndalon përgjithmonë përdorimin e këtij tipi, të pajisjes fiskale.
Në rastin e paragrafit të parë të kësaj pike, shoqëria e autorizuar është e detyruar të pajisë tatimpaguesin me pajisje fiskale, nëpërmjet së cilës do të regjistrohet qarkullimi.
Në rastin kur nuk mënjanohen parregullsitë e vërejtura brenda afatit të caktuar, shoqëria e autorizuar detyrohet ta ndryshojë këtë tip të pajisjes fiskale, brenda tre muajve.
35. Nëse konkludohet se shërbimi i mirëmbajtjes i ofruar nga shoqëria e autorizuar, nuk funksionon në përputhje me kërkesat e këtij vendimi, Ministria e Financave heq autorizimin për mirëmbajtjen e pajisjeve fiskale. Administrata tatimore, furnizuesit e autorizuar të pajisjeve fiskale dhe shoqëria e autorizuar për mirëmbajtje, njoftohen për heqjen e autorizimit. Tatimpaguesi, i cili ka kontratë mirëmbajtjeje të pajisjes fiskale me një shoqëri të autorizuar për mirëmbajtje, të cilës i është hequr autorizimi, është i detyruar të lidhë kontratë me persona të tjerë, të autorizuar për mirëmbajtje.
36. Ministria e Financave ka detyrë të kontrollojë dhe të mbikëqyrë, në mënyrë të vazhdueshme, funksionimin e pajisjeve fiskale. Detyrat e përfaqësuesit të Ministrisë janë, si më poshtë vijon:
a) të mbikëqyrë dhe të kontrollojë veprimtarinë e shoqërive të autorizuara, në përputhje me kushtet e përcaktuara në licencë dhe në kontratën, që lidhet ndërmjet Ministrisë së Financave dhe shoqërisë së autorizuar;
b) për çdo shkelje të vënë re të procedojë për vendosjen e gjobave deri në propozimin për heqjen e autorizimit. Masat administrative përcaktohen në kontratën e lidhur ndërmjet Ministrisë së Financave dhe shoqërisë së autorizuar.
III. Dispozita transitore dhe të fundit
37. Regjistrimet elektronike nëpërmjet pajisjeve fiskale ekzistuese mund të vazhdojnë të përdoren për regjistrimin e qarkullimit, vetëm me kushtin që karakteristikat e tyre teknike dhe funksionale, të jenë në përputhje të plotë me kërkesat e këtij vendimi.
Përdoruesit e pajisjeve fiskale ekzistuese duhet të sigurojnë kontratë shërbimi mirëmbajtjeje me një shoqëri, të autorizuar nga Ministria e Financave.
Shoqëria e autorizuar duhet të certifikojë modelin e pajisjes fiskale ekzistuese në Drejtorinë e Përgjithshme të Kalibrimit dhe Peshëmatjes.

Shoqëria e autorizuar dhe përdoruesi i pajisjes fiskale duhet të zbatojnë kërkesat e këtij vendimi, lidhur me vendosjen e pajisjes fiskale në veprim.
38. Personat, juridikë dhe fizikë, që do të mbajnë të dhënat e xhiros, nëpërmjet regjistruesit elektronik, janë të detyruar të mbajnë regjistrimet, në përputhje me kërkesat e këtij vendimi, sipas kalendarit të mëposhtëm:
a) brenda periudhës janar-maj 2008, personat e regjistruar për TVSH-në dhe tatimin mbi fitimin të cilët administrohen nga dega e tatimpaguesve të mëdhenj dhe dega e tatimeve, Tiranë;
b) brenda periudhës mars-shtator 2008, personat e regjistruar për TVSH-në dhe tatimin mbi fitimin të cilët administrohen nga degët e tatimeve: Durrës, Kavajë, Lushnjë, Berat, Fier, Vlorë, Gjirokastër, Sarandë, Korçë, Pogradec, Elbasan, Lezhë, Shkodër;
c) brenda periudhës maj-dhjetor 2008, personat e regjistruar për TVSH-në dhe tatimin mbi fitimin, të cilët administrohen nga degët e tjera të tatimeve;
ç) brenda periudhës prill-dhjetor 2008, personat e regjistruar në biznesin e vogël, të cilët ushtrojnë veprimtari në bashkitë e Tiranës, Durrësit, Vlorës, Gjirokastrës, Fierit, Lushnjës, Beratit, Sarandës, Korçës, Pogradecit, Elbasanit, Shkodrës e Lezhës. Po brenda këtij afati, janë të detyruar të mbajnë regjistrime, nëpërmjet pajisjeve fiskale edhe tatimpaguesit e biznesit të vogël në komunat: Shëngjin, Golem, Rashbull, Orikum, Himarë dhe Ksamil;
d) brenda periudhës qershor 2009, të gjithë tatimpaguesit e tjerë, të biznesit të vogël;
dh) nuk janë të detyruar të përdorin pajisje fiskale, sipas kërkesave të këtij vendimi, profesionet e lira, ambulantët dhe shërbimi i transportit, të përcaktuara në aneksin nr.5 të ligjit nr.9632, datë 30.10.2006 “Për sistemin e taksave vendore”.
Rregullat dhe procedurat e instalimit dhe të përdorimit të pajisjeve fiskale janë njësoj të aplikueshme si për tatimpaguesit e regjistruar për TVSH-në dhe tatimin mbi fitimin, ashtu edhe për tatimpaguesit e biznesit të vogël.
39. Vendimi nr.243, datë 2.4.2001 i Këshillit të Ministrave “Për detyrimin e lëshimit të kuponëve tatimorë me anë të arkave regjistruese”, të ndryshuar, shfuqizohet.
Ky vendim hyn në fuqi pas botimit në Fletoren Zyrtare.

